text: Cyklist er alvorligt kvæstet efter trafikulykke i Esbjerg 
  02 juli 2015 kl. 15.22
  Torsdag eftermiddag er en kvindelig cyklist blevet fløjet til Odense efter en højresvingsulykke i Esbjerg.
  En kvindelig cyklist er torsdag eftermiddag blevet alvorligt kvæstet efter en højresvingsulykke i Esbjerg.
  Det oplyser Søren Strægaard, der er vagtchef hos Syd- og Sønderjyllands Politi, til Ritzau.
  Ulykken skete i krydset mellem Britanniavej og Toldbodvej ved havneområdet i den sydvestjyske by.
  - Der er tale om en højresvingsulykke klokken 13.09, hvor en sværtransport, der er ved at svinge til højre, ender med at ramme en cyklist, siger Søren Strægaard.
  Cyklisten, der er en kvinde, er efter ulykken blevet alvorligt tilskadekommen og bragt til Universitetshospitalet i Odense.
  